Harga minyak Malaysia

**Harga minyak Malaysia** dikawal dan diberi subsidi oleh kerajaan Malaysia. Setakat 2008, kerajaan membelanjakan AS$14 bilion untuk subsidi petrol, diesel dan gas asli setiap tahun. Sementara pada 2013, jumlah ini telah menurun menjadi RM24.8 bilion (~USD7.6 bilion). Oleh sebab Malaysia juga merupakan negara pengeluar petroleum, sebarang kesan kenaikan harga minyak di pasaran dunia dapat dihad dan dikawal sedikit sebanyak.

## Perubahan harga minyak 2008
Tahun 2008 menyaksikan beberapa tahap kenaikan dan penurunan harga petrol di pam minyak sejajar dengan turun naik harga minyak mentah di pasaran dunia.

Pada 5 Jun 2008, kerajaan menaikkan harga minyak dan diesel secara mendadak, dengan harga petrol dinaikkan sebanyak 78 sen seliter kepada RM2.70 seliter (kenaikan 40%) manakala harga diesel turut dinaikkan sebanyak RM1 kepada RM2.58 seliter daripada RM1.58.

Sejajar dengan penurunan harga minyak dunia, kerajaan Malaysia pada 22 Ogos 2008 mengumumkan penurunan harga runcit minyak. Pengumuman ini menyaksikan harga petrol dan diesel diturunkan di antara lapan dan 22 sen mulai 23 Ogos 2008. Pada 24 September 2008 pula, kerajaan mengumumkan penurunan 10 sen harga petrol dan diesel. Berikutan harga minyak dunia yang terus menurun, bermula 15 Oktober, harga minyak diturunkan lagi antara 10 dan 20 sen. Seterusnya pada 1 November, harga petrol dan diesel terus diturunkan sebanyak 15 sen. Harga runcit petrol terus turun pada 18 November, 3 Disember 2008 dan 16 Disember 2008.

## Subsidi minyak
Mulai 1 November 2008, Kerajaan Malaysia tidak lagi memberi subsidi petrol seperti yang diumumkan oleh Menteri Perdagangan Dalam Negeri dan Hal Ehwal Pengguna Datuk Shahrir Abdul Samad, pada 18 November 2008. Mengikut Shahrir, syarikat minyak mengambil 19.54 sen manakala operator stesen minyak mengambil 12.19 sen dan perbezaan antara harga di pam minyak dan kos serta komisyen syarikat dan operator dipulangkan kepada kerajaan dalam bentuk cukai. 

Bagaimanapun, kerajaan masih membayar rebet tunai kepada pemilik kenderaan seperti yang diumumkan sebelum ini di bawah skim baru subsidi bahan api. Rebet sebanyak RM625 setahun itu hanya terhad kepada pemilik kenderaan persendirian berkapasiti enjin sehingga 2000cc serta trak "pick up" dan jip berkapasiti enjin sehingga 2,500cc. Pemilik motosikal persendirian berkapasiti enjin sehingga 250cc pula akan menerima bayaran tunai sebanyak RM150 setahun. Rebet tunai itu akan dibuat oleh Kementerian Kewangan apabila pemilik kenderaan dan motosikal membayar atau memperbaharui cukai jalan. Bayaran tersebut meliputi kenderaan dengan cukai jalan berkuat kuasa 1 April 2008 hingga 31 Mac 2009. Bayaran tunai itu akan diberikan dalam bentuk tunai atau kiriman wang yang boleh ditunaikan di Pejabat Pos Malaysia di seluruh negara mulai 14 Jun 2008.

Bagi pemilik kenderaan dan motosikal yang tidak termasuk dalam kategori menerima bayaran tunai, mereka akan dibantu menerusi pengurangan cukai jalan sebanyak RM200 untuk kenderaan melebihi 2,000cc dan RM50 untuk motosikal berkapasiti enjin melebihi 250cc. Selain itu, kerajaan juga membantu Perusahaan Kecil dan Sederhana (PKS) dengan memberikan bantuan khas kepada pengusahanya bagi mengimbangi kenaikan harga gas. Harga gas untuk sektor industri telah dinaikkan daripada RM9.40 setiap mmBtu kepada RM24.54.

## Penukaran RON 92 kepada RON 95
Mulai 1 September 2009, minyak petrol RON 92 dihentikan jualan dan digantikan dengan RON 95. Kualiti RON 95 selaras dengan spesifikasi EURO2M. RON 95 mula dijual pada harga RM 1.75 sebelum dinaikkan kepada RM 1.80. Pada hari yang sama, harga RON 97 naik kepada RM 2.05. Mulai 1 Ogos 2010 pula, cuma kenderaan didaftarkan di Malaysia dibenarkan membeli petrol RON95; kenderaan asing (terutamanya dari Singapura dan Thailand) cuma dibenarkan membeli RON97 (atau diesel) di stesen minyak Malaysia.

Sejak diperkenalkan, harga RON 95 telah naik tiga kali, pada 16 Julai 2010 naik 5 sen menjadi RM 1.85/liter, pada 3 Disember 2010 naik lagi 5 sen menjadi RM 1.90/liter, dan terbaru pada 3 September 2013 naik 20 sen menjadi RM2.10/liter.

## Sejarah harga petrol & diesel
Jadual berikut menunjukkan harga runcit di stesen minyak bagi Petrol RON 92(ditamatkan pada 9/1/2009), RON 97(bermula pada 9/1/2009), RON 95, DIESEL sejak 1990 hingga JAN 2015.

## BUDI95
Sejak Februari 2021, kerajaan telah menetapkan had harga siling petrol RON95 dan diesel pada paras RM2.05 dan RM2.15 seliter.

Pada September 2025, Perdana Menteri Anwar Ibrahim memutuskan untuk menghidupkan semula program subsidi bahan api melalui program BUDI MADANI RON95 (BUDI95). Program ini bermula dengan anggota polis dan tentera pada 27 September dan penerima Sumbangan Tunai Rahmah (STR) pada 28 September. Program BUDI95 kemudian dibuka kepada semua rakyat Malaysia yang memiliki lesen memandu pada 30 September. Mulai tarikh tersebut, petrol RON95 dijual pada harga RM1.99 seliter bagi rakyat tempatan, terhad kepada 300 liter sebulan, manakala harga bagi bukan warganegara dan syarikat besar diapungkan bermula dengan RM2.60. Harga RON97 dan diesel juga diapungkan (kecuali harga diesel di Malaysia Timur dikekalkan pada harga lama).

Semasa krisis Selat Hormuz 2026, kos kerajaan untuk mengekalkan subsidi ini mencecah RM3.2 bilion sebulan. Had 300 liter sebulan bagi setiap individu yang ditetapkan sebelum ini diturunkan sementara kepada 200 liter bermula 1 April. Pemandu e-hailing pula masih kekal menikmati had lama, iaitu sehingga 800 liter sebulan. Sementara itu untuk Sabah dan Sarawak, kerajaan menetapkan had pengisian diesel baharu bagi mengekang ketirisan dan penyeludupan. Bagi kenderaan ringan, mereka hanya boleh mengisi maksimum 50 liter bagi setiap pembelian.

## Lihat juga
* Kenaikan harga minyak semenjak 2003
* Petronas dan subsidi minyak
* Teori puncak minyak

## Rujukan

## Pautan luar
* Malaysian Fuel Prices Archives - Paul Tan's Automotive News
* World Crude Oil Prices
* Crude Oil Price Forecast
* Harga minyak minggu ini
* Harga minyak setiap minggu bermula Mac 2017
* Harga minyak setiap minggu tahun 2018